text: Недасяжнае жытло
  2014.05.11 03:42
  Сваё жытло – усё больш недасяжнае. І гэта таксама адно з наступстваў загаду кіраўніка краіны, паводле якога з першага красавіка службовыя кватэры сталі камерцыйнымі. А іх жыхароў знялі з чаргі на паляпшэнне жыллёвых умоваў, бо, як мяркуе Аляксандр Лукашэнка, яны маюць, дзе жыць.
  {movie}Недасяжнае жытло|right|16361{/movie}
  Прапрацаваць усё жыццё дворнікам, каб атрымаць запаведныя квадратныя метры ва ўласнасць. Дзеля гэтага ў цяжкія 1990-ыя Наталля Мінеева – адмыслоўца з сярэднетэхнічнаю адукацыяй – уладкавалася ў ЖРЭА.
  НАТАЛЛЯ МІНЕЕВА:
  "Вельмі цяжкая праца: і ў дождж і ў снег, і ў халадэчу. Неймаверна цяжкая жаночая праца. Да таго ж яшчэ маючы дваіх маленькіх дзяцей".
  Спачатку Наталля працавала ў ЖРЭА № 1, а пасля перавялася ў ЖРЭА № 2 таго ж Фрунзенскага раёну сталіцы, агулам адпрацаваўшы там больш за 10 гадоў. Але перавод даў падставы чыноўнікам адмовіць ёй у прыватызацыі. З непрыватызаванай жа кватэры сям'я цяпер мае з'ехаць, бо паводле ўказу прэзідэнта, службовае жытло з 1-га красавіка стала камерцыйным.
  "Прыслалі ўсёй маёй сям'і – усім чатыром асобам – добраахвотнае высяленне. З тым, каб я аддала добраахвотна ключы ад кватэры ды высялялася, куды хачу. Толькі не ведаю, куды".
  Дапамагчы дачцэ пастанавіў бацька – 75-гадовы пенсіянер.
  ВАЛЕРЫЙ МІНЕЕЎ, БАЦЬКА НАТАЛЛІ:
  "Дачка ўся ў слязах. Пытаюся, у чым рэч. Кажа, пяць гадоў хаджу па інстанцыях, хачу прыватызаваць кватэру. Не дазваляюць. Склала рукі. Нічога мне больш не трэба, хоць у пятлю лезь".
  Тамы ліставання, дзясяткі кіламетраў па дзяржустановах, гадзіны чакання перад кабінетамі чыноўнікаў. Так бацька спазнаў той жа ланцуг бюракратыі – і з тым жа вынікам.
  "Паўсюль мне адказвалі адное і тое ж: "Вашая дачка не адпрацавала ў ЖРЭА дзесяць гадоў – прыватызацыя немагчымая". Але, спадарства, з якога часу ЖРЭА размяркоўвае кватэры? Гэта ж функцыя адміністрацыі раёну, а не ЖРЭА".
  Глухія да аргументаў чыноўнікі прапануюць жанчыне, як і тысячам іншых беларусаў, здымаць кватэры, у якіх яны дасюль жылі.
  "Каб яны выплочвалі не кошт кватэры, а арэндавалі яе, то бок набывалі ў растэрміноўку не набываючы права ўласнасці".
  Здымаць жа кватэру ў Наталлі магчымасці няма.
  "Нават у думках такога няма. З нашымі заробкамі!".
  Тым больш, што дзяржава пра стан сваіх кватэраў не клапоціцца.
  "Вокны развальваюцца, сцены ў кватэры развальваюцца…".
  Справа Мінеевых цяпер вырашаецца ў судзе. Сям'я спадзяецца, што Феміда стане на іхны бок. А калі не?
  "Паедзем тады ў адміністрацыю жыць. У фае. Майдан зладзім беларускі".
  Толькі ўлады, што пазбаўляюць людзей уласнага кута, гэтак жа лёгка пазбаўляюцца і намётавых пратэставых лагераў.